Poslovni broj: Usž-2167/20-2

**REPUBLIKA HRVATSKA**

**VISOKI UPRAVNI SUD REPUBLIKE HRVATSKE**

**Z A G R E B**

**Frankopanska 16**

U I M E R E P U B L I K E H R V A T S K E

R J E Š E N J E

Visoki upravni sud Republike Hrvatske u vijeću sastavljenom od sudaca toga suda Borisa Markovića, predsjednika vijeća, mr. sc. Mirjane Juričić i Blanše Turić, članice vijeća te više sudske savjetnice – specijalistice Biserke Špoljar, zapisničarke, u upravnom sporu tužiteljice V. K. V. iz Z., protiv tuženika Ministarstva financija Republike Hrvatske, Samostalnog sektora za drugostupanjski upravni postupak, Z., radi poreza na promet nekretnina, odlučujući o žalbi Grada Z., Z., protiv presude Upravnog suda u Zagrebu, poslovni broj: UsI-2812/19-9 od 31. siječnja 2020., na sjednici vijeća održanoj 11. studenog 2020.

r i j e š i o j e

Žalba se odbacuje.

Obrazloženje

Osporenom prvostupanjskom presudom poništeno je rješenje Ministarstva financija Republike Hrvatske, Samostalnog sektora za drugostupanjski upravni postupak, KLASA: UP/II-410-20/19-01/1316, URBROJ: 513-04-19-2 od 26. srpnja 2019. i rješenje Ministarstva financija, Porezne uprave, Područnog ureda Z., Ispostave M., KLASA: UP/I-410-20/2019-001/00189, URBROJ: 513-007-01-04-2019-0003 od 26. ožujka 2019. godine.

Osporenim rješenjem tuženika odbijena je žalba tužiteljice izjavljena protiv rješenja Ministarstva financija, Porezne uprave, Područnog ureda Z., Ispostave M., KLASA: UP/I-410-20/2019-001/00189, URBROJ: 513-007-01-04-2019-0003 od 26. ožujka 2019. kojim je tužiteljici utvrđena osnovica poreza na promet nekretnina u iznosu od 405.510,00 kn te joj je razrezan porez na promet nekretnina po stopi od 4% u iznosu od 16.220,40 kn.

Žalbu protiv osporene presude podnio je Grad Z.

Navodi žalbe se posebno ne iznose zbog načina na koji je riješena ova upravna stvar.

Žalba nije dopuštena.

Odredbom članka 16. Zakona o upravnim sporovima („Narodne novine", 20/10., 143/12., 152/14., 94/16. i 29/17. – dalje: ZUS) propisano je da su stranke u upravnom sporu tužitelj, tuženik i zainteresirana osoba.

Zainteresirana osoba je, prema članku 19. stavku 1. ZUS-a, svaka osoba kojoj bi poništavanje, izmjena ili donošenje pojedinačne odluke (…….) povrijedilo njezino pravo ili pravni interes. Prema stavku 2. istog članka ZUS-a zainteresirana osoba je i javnopravno tijelo koje smatra da sudska odluka može imati učinak na prava i pravne interese koje to javnopravno tijelo štiti na temelju zakona.

Sud će, prema stavku 3. istog članka ZUS-a, po službenoj dužnosti ili na prijedlog stranke pozvati zainteresiranu osobu da sudjeluje u sporu.

U konkretnom slučaju predmet ovoga spora je ocjena zakonitosti rješenja o utvrđivanju porezne obveze pa su stoga za ocjenu ima li neka osoba svojstvo zainteresirane osobe mjerodavne odredbe Općeg poreznog zakona.

Prema odredbi članka 13. stavka 1. Općeg poreznog zakona („Narodne novine“, 115/16., dalje: OPZ) porezno pravni odnos jest odnos između poreznog tijela i poreznog obveznika koji obuhvaća njegova prava i obveze u poreznom postupku. Sudionici porezno pravnog odnosa prema stavku 2. članka 13. OPZ-a jesu porezno tijelo i porezni obveznik te osobe koje prema odredbama ovog Zakona jamče za plaćanje poreza.

Uvidom u spis predmeta proizlazi da su sudionici porezno pravnog odnosa u ovom postupku tužiteljica V. K. V. te drugostupanjsko porezno tijelo Ministarstvo financija Republike Hrvatske.

S obzirom da Grad Z. nije porezni jamac za porezne obveze tužiteljice utvrđene osporenim poreznim rješenjima to mu se ne može priznati svojstvo zainteresirane osobe u poreznom postupku.

To što je porez na promet nekretnina prihod lokalne zajednice na području koje se nekretnina nalazi ne daje toj lokalnoj zajednici pravo sudjelovanja u postupku oporezivanja nekretnina u smislu članka 3. stavka 1. i 2. ZUS-a, niti ovlast sudu iz stavka 3. istog članka Zakona.

Odredbom članka 72. ZUS-a propisano je da će Visoki upravni sud rješenjem odbaciti nepravodobnu žalbu, nedopuštenu žalbu, žalbu podnesenu od neovlaštene osobe odnosno neurednu žalbu ako je to propustio učiniti upravni sud.

Budući da je žalba podnesena od neovlaštene osobe to ju je, pozivom na odredbu članka 72. ZUS-a, trebalo odbaciti kao nedopuštenu.

U Zagrebu 11. studenog 2020.

Predsjednik vijeća:

Boris Marković, v.r.